ନବରଙ୍ଗପୁରଃ ପୂର୍ବକାଳରେ ଅନେକ ଋଷିି ମୁନି ପାହାଡ଼ ପର୍ବତ ର ଗୁମ୍ଫା ଭିତରେ ତପସ୍ୟା ରେ ବସି ଅନେକ ସାନିଧ୍ୟ ଲାଭ କରିଥିବା ଶୁଣିବାକୁ ମିଳିଥାଏ । କିନ୍ତୁ ବର୍ତମାନ ର ଆଧୁନିକ ଯୁଗରେ ଏମିତି ଦୃଶ୍ୟ ଦେଖିଲେ ସମସ୍ତଙ୍କୁ ନିଶ୍ଚିତ ଆଶ୍ଚର୍ଯ୍ୟ ଲାଗିବ । ବିଶ୍ୱାସ ଅବିଶ୍ବାସ ବା ଅନ୍ଧବିଶ୍ୱାସ ହେଉ ବା ଆଉ କିଛି ପାଇବା ପାଇଁ ଆଜିବି ମଣିଷ ତପସ୍ୟା ରେ ବସୁଛି । ଏମିତି କିଛି ଦୃଶ୍ୟ ଦେଖିବାକୁ ମିଳିଛି ନବରଙ୍ଗପୁର ଜିଲ୍ଲା ଉମରକୋଟ ବ୍ଲକ ବଡ଼ଭରଣ୍ଡି ପଞ୍ଚାୟତ ଅନ୍ତର୍ଗତ ପୋଡ଼ାଗଡ ପର୍ବତ ମାଳା ର ଚେରାଗୁଡା ରେ ।
ପାହାଡ଼ ପର୍ବତ ଭରା ନବରଙ୍ଗପୁର ଜିଲ୍ଲା ର ଉମରକୋଟ ର ପୋଡ଼ାଗଡ ପର୍ବତମାଳା । ଘଂଚ ଜଂଗଲ ଏହାର ସୌନ୍ଦର୍ଯ୍ୟ କୁ ଦି ଗୁଣିତ କରିଛି । ବର୍ତ୍ତମାନ ଏହି ପାହାଡ଼ ନିକଟ ରେ ଦେଖିବାକୁ ମିଳିଛି ଏକ ଆଶ୍ଚର୍ଯ୍ୟ କଲା ଭଳି ଦୃଶ୍ୟ । ଜଣେ ଯୁବତୀ ଗତ ୪ ଦିନ ହେବ ତପସ୍ୟା ରେ ବସି ରହିଛନ୍ତି ।ପୋଡ଼ାଗଡ ରେ ରହିଥିବା ବାବା ଭୋଳନାଥ କୁଆଡେ଼ ତାଙ୍କୁ ସ୍ବପ୍ନାଦେଶ ଦେଇଛନ୍ତି ତପସ୍ୟା କରିବାକୁ । ଗଜ ଲକ୍ଷ୍ମୀ ପୂଜା ର ମଧ୍ୟ ରାତ୍ରୀ ରୁ ଏହି ପାହାଡ଼ ତଳେ ବସି ରହିଛନ୍ତି ମହିଳା ଜନକ । ଚାରି ଦିନ ହେବ କିଛି ଖିଆ ପିଆ ବି କରି ନାହାନ୍ତି । ତପସ୍ୟା ରେ ବସିଥିବା କାରଣ ସେହି ଅଞ୍ଚଳ ର ଜଣେ ମହିଳା ଙ୍କୁ ପଚାରି ବୁଝିବାରୁ ସେ କହିଥିଲେ ଯେ ତପସ୍ୟା ରେ ବସିବା ପରଠାରୁ ସେ ଆଉ କାହା ସହ କଥା ହେଉ ନାହାନ୍ତି । କିଛି ପଚାରିଲେ ମୁଣ୍ଡ ହଲେଇ ମନା କରିଦେଉଛନ୍ତି ।
୨୧ ଦିନ ତପସ୍ୟା ରେ ବସିବେ ବୋଲି କହିଛନ୍ତି । ଯୁବତୀ ଜଣକ ହେଲେ ଉମରକୋଟ ନିକଟସ୍ଥ ଧାମନାଗୁଡ଼ା ଗ୍ରାମ ର କମୁଳୁ କଲର ଙ୍କ ଝିଅ ନିରାବତୀ କଲର, ଯୁବତୀଙ୍କୁ ଦେଖିବାକୁ ଆଖ ପାଖ ଅଞ୍ଚଳ ରୁ ଅନେକ ଲୋକଙ୍କ ସୁଅ ଛୁଟୁଛି । ଯୁବତୀଙ୍କ ନିକଟ ରେ ଏକ ତ୍ରିଶୂଳ ସହ ଶିବ ପାର୍ବତୀଙ୍କ ଫଟୋ ରଖି ଧୂପ ଦେବା ସହ ନଡ଼ିଆ ବି ଭାଙ୍ଗିବା ଦେଖିବାକୁ ମିଳିଛି । ଯୁବତୀ ଜଣକ ରାତି ର ଅନ୍ଧାର ରେ ବି ଭୟ କରୁ ନାହାନ୍ତି । ତାଙ୍କ ନିକଟରେ ଦୈବୀ ଶକ୍ତି ଥିବା ଯୋଗୁଁ ଜଙ୍ଗଲରେ ମହିଳାଙ୍କ କୌଣସି ଅନିଷ୍ଟ ହେଉନି ବୋଲି ଗ୍ରାମବାସୀ ଏହି ତପସ୍ୟା ରେ ସମସ୍ତେ ବିଶ୍ୱାସ କରୁଛନ୍ତି ବୋଲି ଗ୍ରାମର ଜଳନ୍ଧର ଭତ୍ରା, ଚୈନୁ ସିଂ, ଗୁଣ୍ଡିଚା ଭାଟ ପ୍ରମୁଖ କହିଛନ୍ତି।
